Claus Bjørn
Claus Bjørn, 1944-2005, dansk historiker. Claus Bjørn underviste fra 1971 ved Københavns Universitet, i begyndelsen primært i landbohistorie. Han kombinerede sin omfattende indsigt i 1700-t.s og 1800-t.s historie med en god formidlingsevne, der kom til udtryk gennem et bredt forfatterskab, foredrag og optræden i TV og radio. 
Blandt hans kendteste bøger er Gyldendal og Politikens Danmarkshistorie 10: Fra reaktion til grundlov – 1800-1850 (1990), Den gode sag: En biografi af Chr. D. Reventlow (1992), Dengang Danmark blev moderne (1998), Dansk udenrigspolitiks historie 3: Fra helstat til nationalstat (2003) og H.C. Hansen: En biografi (2004).